Atvinnuleysi minnkaði um rúmlega fjögur prósent í október frá fyrri mánuði. Mesta breytingin var á höfuðborgarsvæðinu. Vinnumálastofnun spáir auknu atvinnuleysi í nóvember vegna árstíðasveiflu.
Atvinnulausum fækkaði um 4,4 prósent í október og mælist skráð atvinnuleysi fjögur komma níu prósent. Alls fækkaði atvinnulausum um 428, mest á höfuðborgarsvæðinu þar sem atvinnulausum fækkaði um 402 frá því í september.
Atvinnuleysi er mest á Suðurnesjum eða 9,2 prósent. Þó svo að atvinnulausum hafi fækkað um 47 manns á því svæði þá reiknast hækkun atvinnuleysis þar 0,1 prósent vegna árstíðasveifla. Á öðrum svæðum á landinu jókst atvinnuleysi lítillega. Minnst var atvinnuleysi í október á Norðurlandi vestra 1,8 prósent , á Austurlandi tvö prósent og 2,5 prósent á Vesturlandi. Unnur Sverrisdóttir er forstjóri Vinnumálastofnunar.
Ég er nú bara nokkuð ánægð með þessar tölur því hver mánuður sem líður þar sem við erum ekki að hækka atvinnuleysisprósentuna eru mjög góðar fréttir. Að við skulum hafa farið niður um 0,1 prósent er mjög góðs viti.
Gert er ráð fyrir að atvinnuleysi aukist í nóvember og næstu mánuði vegna árstíðabundinna sveifla.
Við sjáum fyrir okkur í nóvember, þá eigum við von á því að þetta fari aðeins upp á við. Erum að gera ráð fyrir 5,3 prósent í nóvember. Svo er oft sem það helst óbreytt í desember. Þá fer verslunin á flug og ýmis starfsemi tengd jólunum. En janúar og febrúar eru verstu mánuðirnir. Þá gæti ég trúað að þetta fari að síga upp á við aftur og vonandi með vorinu tekur við hefðbundin árstíðabundin sveifla niður á við.
Skráð atvinnuleysi mælist nú fjögur komma níu prósent á landsvísu. Atvinnulausum fækkar um fjögur hundruð á höfuðborgarsvæðinu, frá fyrra mánuði. Atvinnuleysi minnkaði nokkuð á höfuðborgarsvæðinu frá því í september. 